Publicació de la Guia a la Col·lecció Arxius i Gestió documental.
A Catalunya l'associacionisme esportiu ha estat un element de cohesió social i participació ciutadana important al llarg de la seva història, i en especial als segles XIX, XX i XXI.
La llarga existència d'associacions esportives, clubs i federacions —alguns dels quals són centenaris— ha produït un patrimoni documental que és testimoni de l'evolució històrica de l'esport del país.
Per tal de destacar aquest patrimoni i assegurar-ne una conservació adequada, presentem unes pautes bàsiques per gestionar els fons documentals de les entitats esportives reunides amb el títol de Guia de suport als arxius de les entitats esportives de Catalunya.
Aquesta notable vitalitat associativa i la seva inserció en el teixit social del país evidencien l'interès i la necessitat de garantir-ne la gestió adequada i la pervivència de la memòria històrica.
Aquest interès per l'organització i la preservació dels arxius de les entitats esportives té el seu reflex en la iniciativa del Consell Internacional d'Arxius —organisme vinculat a la UNESCO que aplega bona part de les institucions arxivístiques d'arreu del món— de crear, l'any 2004, la Secció d'Arxius d'Esports del Consell Internacional d'Arxius (ICA/SPO), amb la finalitat de promoure la recuperació i dignificació dels arxius d'aquest àmbit de l'activitat ciutadana.
Sensible a aquesta necessitat, el Departament de Cultura de la Generalitat de Catalunya, en aplicació de les seves competències en matèria d'arxius, ha elaborat aquesta guia amb la voluntat de promoure una conservació, tractament i gestió adequats dels arxius de les entitats esportives i, també, destacar la tasca que les federacions, entitats i clubs han realitzat al llarg de la seva trajectòria.
En el marc del projecte 'Fem Esport, fem Arxiu' que promou la recuperació i difusió dels arxius de l'esport i suport a les entitats esportives de Catalunya, aquesta guia és un instrument essencial per:
Aquest document vol ser una eina de suport als clubs i federacions esportives per tal que els fons documentals que genera aquest sector rebin un primer tractament bàsic, al més adequat possible, per part del personal que hi treballa o que pren part activa en la seva gestió i funcionament, i evitar així la pèrdua de documents i/o d'informació, la majoria dels quals són organitzacions de petites o mitjanes dimensions i sense ànim de lucre.
És important destacar que Catalunya disposa d'un arxiu d'abast nacional, una xarxa d'arxius d'abast comarcal i uns arxius municipals que, escampats pel territori, constitueixen la referència arxivística de cada indret i l'organisme on es pot acudir en cas de dubte.
També, les diputacions territorials tenen línies de su­port als municipis en matèria d'arxius i gestió documental.
Per tant, en la Guia recomanem l'ingrés a l'arxiu públic més proper d'aquella documentació que ja no sigui d'ús quotidià, per tal de garantir la preservació dels fons esportius, l'accés a la informació que contenen, la seva difusió, així com el coneixement de la història de les entitats.
Avui publiquem la Guia que ha elaborat el Departament de Cultura de la Generalitat de Catalunya i ha comptat amb la col·laboració de la Secció d'Arxius de l'Esport del Consell Internacional d'Arxius amb el suport de l'empresa AGTIC Consulting SL i el Servei de Publicacions del Gabinet Tècnic del Departament de Cultura.
La publicació s'inscriu en la col·lecció Arxius i Gestió documental.
La Guia es publica en versió catalana i anglesa, tot esperant, en breu, publicar-la en llengua castellana.
La Guia de suport als arxius de les entitats esportives que s'havia de presentar en el II Seminari Internacional d'Arxius de l'Esport i que va quedar ajornada pel confinament per la pandèmia de la Covid-19.
En tot cas, esperem poder-la presentar més endavant en format presencial o virtual.